นายกรัฐมนตรีมีกำหนดการลงพื้นที่ ตรวจราชการ และประชุมคณะรัฐมนตรีนอกสถานที่จังหวัดเลยและเพชรบูรณ์วันที่ 17-18 ก.ย.นี้
พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรี มีกำหนดการลงพื้นที่ตรวจราชการและประชุมคณะรัฐมนตรีนอกสถานที่อย่างเป็นทางการ  จังหวัดเลย และ จังหวัดเพชรบูรณ์ ระหว่างวันที่ 17-18 กันยายน 2561 โดยเมื่อช่วงเช้าวันที่ 17 กันยายน นายกรัฐมนตรี จะเดินทางไปที่จังหวัดเลย เพื่อพบปะพี่น้องประชาชน ณ หอประชุมทองวิไล มหาวิทยาลัยราชภัฏเลย เพื่อเป็นประธานในพิธีเปิดถนน 4 เลน หมายเลข 201 ช่วงเลย-เชียงคาน และเป็นประธานสักขีพยานในโอกาสที่ รัฐมนตรีว่าการกระทรวงทรัพยากรธรรมชาติและสิ่งแวดล้อม มอบหนังสือแสดงโครงการป่าชุมชนให้แก่ประธานป่าชุมชน 5 จังหวัด ได้แก่ จังหวัดบึงกาฬ เลย หนองคาย หนองบัวลำภู และอุดรธานี จากนั้นจะได้ชมโครงการไทยนิยมยั่งยืน OTOP นวัตวิถีโครงการท่องเที่ยวชุมชน โครงการสร้างป่าสร้างรายได้และอาหารปลอดภัย สำนักงานรัฐมนตรีจะเดินทางไปเยี่ยมชมการจัดการท่องเที่ยวชุมชนตามแนวทางประชารัฐของอำเภอเชียงคาน ที่ถนนคนเดินวิถีเชียงคาน อำเภอเชียงคานจังหวัดเลยและจะรับประทานอาหารกลางวันที่อำเภอเชียงคาน

สำหรับในช่วงบ่าย นายกรัฐมนตรีจะเดินทางไปยังจังหวัดเพชรบูรณ์ เยี่ยมชมการปลูกไม้มีค่าทางเศรษฐกิจ ณ สวนป่าเกษตรห้วยแสนคำ ตำบลบ้านหวาย อำเภอหล่มสัก จังหวัดเพชรบูรณ์ โอกาสนี้นายกรัฐมนตรี จะมอบไม้มีค่าทางเศรษฐกิจ ให้กับเครือข่ายชุมชนปลูกไม้สวนป่า และจะพูดคุยรวมถึงมอบนโยบายในโครงการชุมชนไทยไม้มีค่า เพื่อเกษตรกรไทยให้กับชาวบ้านและเครือข่ายชุมชน จากนั้นนายกรัฐมนตรี จะได้พบกับผู้แทนเครือข่ายชุมชนเขาค้อ เพื่อสนทนาแนวทางการพัฒนาและส่งเสริมการท่องเที่ยวเขาค้ออย่างยั่งยืนและพักค้างคืนที่จังหวัดเพชรบูรณ์

ส่วนวันอังคารที่ 18 กันยายน ก่อนการประชุมคณะรัฐมนตรี ในช่วงเช้า นายกรัฐมนตรีจะร่วมประชุมการพัฒนาเขตเศรษฐกิจการพัฒนาเศรษฐกิจและสังคมกลุ่มจังหวัดภาคเหนือตอนล่าง 1 และกลุ่มจังหวัดภาคตะวันออกเฉียงเหนือตอนบน 1 ณ ห้องประชุมศูนย์ปฏิบัติการทางภาษาและคอมพิวเตอร์  มหาวิทยาลัยราชภัฏเพชรบูรณ์ จากนั้นในช่วงบ่ายนายกรัฐมนตรี จะเดินทางไปพบประชาชน และเป็นสักขีพยานในโอกาสที่ รัฐมนตรีว่าการกระทรวงทรัพยากรธรรมชาติและสิ่งแวดล้อมมอบหนังสือให้เข้าทำประโยชน์ หรืออยู่อาศัยในพื้นที่ภาคเหนือตอนล่าง 1 และภาคตะวันออกเฉียงเหนือตอนบน 1 ให้แก่ ผู้ว่าราชการจังหวัดเพชรบูรณ์ และจะได้เยี่ยมชมตลาดกรีนมาร์เก็ต ณ พุทธอุทยานเพชรปุระ ตำบลสะเดียง อ.เมือง จังหวัดเพชรบูรณ์ สักการะพระพุทธมหาธรรมราชา ส่วนภารกิจสุดท้ายนายกรัฐมนตรี จะเดินทางไปเปิดอาคารศูนย์สุขภาพชุมชนเมือง หน้าเทศบาลเมืองเพชรบูรณ์ และเยี่ยมชมกิจการคลินิกหมอครอบครัว โรงพยาบาลเพชรบูรณ์ก่อนเดินทางกลับกรุงเทพฯ ในวันเดียวกัน